Na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 129/08, 36/09, 150/11, 144/12, 19/13, 137/15, 123/17, 98/19, 144/20), članka 49. Statuta Grada Gospića („Službeni vjesnik Grada Gospića“ br. 7/09, 5/10, 7/10, 1/12, 2/13, 3/13-p.t., 7/15, 1/18, 3/20, 1/21) i članka 21. Odluke o socijalnoj skrbi Grada Gospića („Službeni vjesnik Grada Gospića“ br. 7/22, 17/22), Gradonačelnik Grada Gospića dana 02. kolovoza 2023. godine, donio je

**ODLUKU
o visini iznosa pomoći**

**za nabavu školskih udžbenika i/ili drugih obrazovnih materijala za 2023. godinu**

**Članak 1.**

Visina iznosa pomoći za nabavu školskih udžbenika i/ili drugih obrazovnih materijala za 2023. godinu iznosi 50% od ukupnog iznosa cijene nabavljenih obveznih školskih udžbenika i/ili drugih obrazovnih materijala sukladno popisu koji je objavljen na mrežnoj stranici osnovne i/ili srednje škole, za razred koji učenik pohađa.

Pomoć se isključivo odnosi na nabavu obveznih školskih udžbenika i/ili drugih obrazovnih materijala.

**Članak 2.**

Pomoć za nabavu školskih udžbenika i/ili drugih obrazovnih materijala za 2023. godinu ostvaruje obitelj učenika osnovne i/ili srednje škole pod uvjetom kumulativnog ispunjenja slijedećih uvjeta:

* učenik i članovi obitelji moraju biti državljani Republike Hrvatske i imati prebivalište na području Grada Gospića najmanje 6 mjeseci prije dana podnošenja *Zahtjeva za ostvarivanje prava na pomoć za nabavu školskih udžbenika i/ili drugih obrazovnih materijala* za *2023. godinu* (u daljnjem tekstu: Zahtjev),
* članovi obitelji moraju ispunjavati uvjet prihoda naveden u članku 3. ove Odluke.

Pomoć iz stavka 1. ovog članka ne ostvaruje:

* obitelj učenika osnovne i/ili srednje škole koja je to pravo ostvarila po drugoj osnovi,
* obitelj učenika za učenika koji ponavlja razred.

 Ne smije postojati dvostruko financiranje troškova nabave obveznih školskih udžbenika i/ili drugih obrazovnih materijala za 2023. godinu.

 Mora postojati jednakost ili istoznačnost naslova i nakladnika obveznih školskih udžbenika i/ili drugih obrazovnih materijala sukladno popisu koji donosi svaka škola i računa o kupnji navedenog.

**Članak 3.**

Uvjet prihoda:

* samac sa prihodom do 371,62 EUR,
* dvočlana obitelj sa prihodom do 504,35 EUR,
* tročlana obitelj sa prihodom do 637,07 EUR,
* četveročlana obitelj sa prihodom do 822,88 EUR,
* peteročlana obitelj sa prihodom do 902,52 EUR,

 ako obitelj ima više od pet članova, cenzus prihoda za svakog daljnjeg člana povećava se za 79,63 EUR.“.

**Članak 4.**

Prihodom se smatra iznos prosječnog mjesečnog prihoda svih članova obitelji (u daljnjem tekstu: korisnik) ostvarenog (isplaćenog) u tri mjeseca koja prethode mjesecu u kojem je podnesen zahtjev za ostvarivanje prava, a čine ga sva sredstva koja korisnik ostvari po osnovi rada, imovine, prihoda od imovine ili na neki drugi način.

Nezaposlena, radno sposobna osoba može ostvariti pravo navedeno u ovoj Odluci, ako je uredno prijavljena kod nadležne službe za zapošljavanje najmanje 3 mjeseca prije podnošenja zahtjeva za ostvarivanje prava.

Iznimno, ukoliko dođe do prestanka zaposlenja ili u slučaju ako zaposleniku nije isplaćen dohodak u trenutku podnošenja zahtjeva, korisnik ne mora ispunjavati uvjete navedene u stavcima 1. i 2. ovog članka.

U prihode se ne uračunavaju novčane naknade, pomoći i potpore utvrđene Zakonom o socijalnoj skrbi.

Iznos ukupnog mjesečnog prihoda iz stavka 1. ovog članka umanjuje se za iznos koji na temelju propisa o obiteljskim odnosima član obitelji plaća za uzdržavanje osobe koja nije član te obitelji.

**Članak 5.**

Zahtjev i ostalu propisanu dokumentaciju možete predati elektroničkim putem slanjem na e-mail adresu: nikolina.jelaca@gospic.hr , poslati poštom na adresu: Grad Gospić, Budačka 55, p.p. 46, 53000 Gospić te osobno predati u pisarnicu Gradske uprave Grada Gospića, **do 30. rujna 2023. godine.**

Obrazac Zahtjeva dostupan je na web stranici Grada Gospića [www.gospic.hr](http://www.gospic.hr) ili ga se može osobno preuzeti u Gradskoj upravi Grada Gospića na adresi Budačka 55 (soba broj 34, prvi kat).

Za sve dodatne informacije možete nazvati na telefon broj 053/572-082 ili poslati upit na e-mail: nikolina.jelaca@gospic.hr ili anita.prpic@gospic.hr .

**Članak 6.**

Uz Zahtjev se prilaže slijedeća obvezna dokumentacija:

* **preslika osobne iskaznice podnositelja zahtjeva i članova obitelji koji imaju osobnu iskaznicu;**
* **uvjerenje o prebivalištu za sve maloljetne članove obitelji (ako nemaju osobnu iskaznicu) - može i preslika;**
* **potvrda poslodavca o plaći ostvarenoj i isplaćenoj u zadnja tri mjeseca prije podnošenja zahtjeva (za sve članove obitelji koji su u radnom odnosu) – može i preslika;**
* **potvrda o visini dohotka od Porezne uprave za zadnja tri mjeseca od dana podnošenja zahtjeva (za sve članove obitelji) – može i preslika;**
* **potvrda o isplati mirovinskih primanja od Hrvatskog zavoda za mirovinsko osiguranje (za sve članove obitelji) – može i preslika;**
* **uvjerenje od Hrvatskog zavoda za zapošljavanje (za radno sposobne nezaposlene članove obitelji) – može i preslika;**
* **pravomoćnu presudu o razvodu braka roditelja, ako su roditelji razvedeni - može i preslika;**
* **uvjerenje od škole da je/su dijete/ca upisano/a u tekuću školsku godinu i da redovno pohađa/ju nastavu – može i preslika;**
* **ovjeren (od strane škole) popis obveznih školskih udžbenika i/ili drugih dodatnih materijala;**
* **presliku tekućeg računa (obavezno IBAN);**
* **račun za kupljene udžbenike odnosno druge obrazovne materijale sukladno popisu za razred i odjeljenje škole u koju je učenik upisan - može i preslika;**
* **po potrebi ostalu dokumentaciju.**

**Članak 7.**

Upravno tijelo Grada Gospića nadležno za društvene djelatnosti rješava Zahtjev primjenom pravila upravnog postupka.

Izvršenjem rješenja o ostvarenju prava temeljem ove Odluke Grad Gospić će isplatiti odobrenu pomoć podnositelju zahtjeva i to najkasnije do 31. prosinca 2023. godine.

**Članak 8.**

Korisnik prava propisanog ovom Odlukom dužan je Gradu Gospiću nadoknaditi štetu i izvršiti povrat uplaćenih sredstava ukoliko navedeno pravo ostvari na temelju neistinitih i netočnih podataka te ukoliko se naknadnom provjerom utvrdi da je za isto već ostvario novčanu pomoć iz drugog izvora.

**Članak 9.**

Ova Odluka stupa na snagu danom donošenja, a objavit će se u „Službenom vjesniku Grada Gospića“.

KLASA: 550-01/23-01/12

URBROJ: 2125-1-02-23-02

Gospić, 02. kolovoza 2023. godine

GRADONAČELNIK

GRADA GOSPIĆA

Karlo Starčević, v.r.